Wye kritiek op Trump se brand-twietAmerika se pres. Donald J. Trump se twiets, onder andere oor die veldbrande. Skermskoot: Twitter Brandbestryders, politici en bekendes is die josie is oor ŉ twiet van die Amerikaanse president, Donald Trump, waarin hy “growwe wanbestuur” vir Kalifornië se verwoestende veldbrande verkwalik. Die leier van die vakbond wat die meeste van Kalifornië se brandbestryders verteenwoordig, het hewig gereageer nadat Trump Saterdag gedreig het om federale geldelike bystand te kanselleer terwyl verwoestende veldbrande steeds dele van die staat verwoes, berig Fox News. Op besoek aan Parys waar hy saam met ander staatshoofde die 100 jaar herdenking van die einde van die Eerste Wêreldoorlog bygewoon het, het Trump beweer “growwe wanbestuur” moet die skuld kry vir die drie “massiewe, dodelike en duur” brande. “Daar is geen rede vir dié massiewe, dodelike en duur veldbrande in Kalifornië nie behalwe dat bosbestuur so swak is,” het Trump getwiet. “Miljarde dollar word elke jaar gegee, met soveel lewens wat verloor word, alles weens die growwe wanbestuur van die bosgebiede. Maak dit nou reg, of niks meer federale betalings nie!” Brian Rice, voorsitter van Kalifornië se Beroepsbrandbestrydersunie, sê in ŉ verklaring Trump se “skandalige aanval op Kalifornië” is misplaas. “Die boodskap waarin die president Kalifornië aanval en dreig om noodleniging van die slagoffers van die verwoestende brand te weerhou, is onvanpas, ongeleë en vernederend teenoor diegene wat ly sowel as die mans en vroue aan die voorfront.” Die sangeres Katy Perry het haar verontwaardiging in ŉ twiet verwoord, berig CNN. “Dis ŉ absoluut hartelose reaksie. Daar is nie eens politiek by betrokke nie. Net goeie Amerikaanse gesinne wat hul wonings verloor en na skuilings ontruim word terwyl hy twiet.”